謝王勝之行部浙東還示詩
作者：沈遘
朝代：宋

paragraphs: 雒陽貴公子，才氣蓋九州。
言從承明觀，出治東諸侯。
繡衣自天下，龍節橫江浮。
威聲雷霆發，惠澤河漢流。
簿領謝俗吏，清談揖前修。
三月初行部，飛帆絕潮頭。
諸山嶙嶙出，委蛇轉前騶。
衆川淙淙來，方洋放扁舟。
仁智得所好，逍然忘百憂。
歷訪寧憚遠，窮探詎辭幽。
高懷期康樂，遯跡嘉遠游。
從容顧賓從，此樂復有不。
長歌裁大句，從者誰敢酬。
歸來特示我，明珠知闇投。
我本丘樊士，久巳失厥謀。
終無考槃刺，但有伐檀羞。
庶幾不遠復，未愧公閱休。